CELEX: 62020CN0541
Language: da
Date: 2020-10-23 00:00:00
Title: Sag C-541/20: Sag anlagt den 23. oktober 2020 — Republikken Litauen mod Europa-Parlamentet og Rådet for Den Europæiske Union

18.1.2021   
            
            
               DA
            
            
               Den Europæiske Unions Tidende
            
            
               C 19/21
            
         
      Sag anlagt den 23. oktober 2020 — Republikken Litauen mod Europa-Parlamentet og Rådet for Den Europæiske Union
      (Sag C-541/20)
      (2021/C 19/28)
      Processprog: litauisk
      
         Parter
      
      
         Sagsøger: Republikken Litauen (ved advokatas K. Dieninis, V. Kazlauskaitė-Švenčionienė, R. Dzikovič, A. Kisieliauskaitė, G. Taluntytė og R. Petravičius)
      
         Sagsøgte: Europa-Parlamentet og Rådet for Den Europæiske Union
      
         Sagsøgerens påstande
      
      
                  1.
               
               
                  Artikel 1, stk. 3 og 7, i direktiv 2020/1057 (1), der foreskriver, at reglerne om udstationering af arbejdstagere skal anvendes på internationale (grænseoverskridende) transporter og cabotagekørsel med henblik på direktiv 96/71/EF, annulleres. For det tilfælde, at det ikke er muligt at annullere artikel 1, stk. 3 og 7, i direktiv 2020/1057 uden at ændre dette direktivs indhold, nedlægger Republikken Litauen påstand om, at direktiv 2020/1057 annulleres i sin helhed.
               
            
                  2.
               
               
                  Artikel 1, nr. 6, litra d), i forordning 2020/1054 (2) annulleres, for så vidt som den deri fastsatte forpligtelse indebærer, at transportvirksomheder skal sikre, at førerne vender tilbage til deres bopæl eller til virksomheden hver fjerde uge. For det tilfælde, at det ikke er muligt at annullere denne del af bestemmelsen, nedlægger Republikken Litauen påstand om, at denne bestemmelse annulleres i sin helhed.
               
            
                  3.
               
               
                  Artikel 3 i forordning 2020/1054 annulleres, for så vidt som det heri fastsættes, at ændringer af forordning (EF) nr. 561/2006 træder i kraft på tyvendedagen efter offentliggørelsen af forordning 2020/1054 (den 20.8.2020). For det tilfælde, at det ikke er muligt at annullere artikel 3 i forordning 2020/1054, uden at dette berører denne forordnings andre bestemmelser, nedlægger Republikken Litauen påstand om, at forordning 2020/1054 annulleres i sin helhed.
               
            
                  4.
               
               
                  Europa-Parlamentet og Rådet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har Republikken Litauen fremsat følgende anbringender:
      
                  1.
               
               
                  For så vidt som artikel 1, stk. 3 og 7, i direktiv 2020/1057 foreskriver, at reglerne om udstationering af arbejdstagere skal anvendes på ikkebilaterale internationale (grænseoverskridende) transporter og cabotagekørsel, er denne bestemmelse i strid med:
                  
                  
                              1.1
                           
                           
                              
                                 Ligebehandlingsprincippet, idet den selektive fordeling af transporter ikke er begrundet og medfører en dobbelt lønstandard for arbejdstagere, der er ansat i samme virksomhed, selv om de udfører samme arbejde. Udstationeringsreglerne er således blevet vedtaget uden at indeholde objektive kriterier, hvilket er i strid med princippet om »lige løn for lige arbejde« og udgør en tilsidesættelse af ligebehandlingsprincippet, der er fastsat i artikel 20 i Den Europæiske Unions charter om grundlæggende rettigheder.
                           
                        
                              1.2
                           
                           
                              
                                 Proportionalitetsprincippet, idet EU-institutionerne (i) har indført forskellige lønordninger for førere, der udfører samme arbejde, (ii) ikke har taget hensyn til de særlige forhold, der kendetegner internationale transporter, (iii) ikke har taget hensyn til den særlig høje grad af mobilitet, der kendetegner arbejdstagere inden for den internationale transportsektor, (iv) gennem de fastsatte kriterier har pålagt små- og mellemstore virksomheder en uforholdsmæssig tung administrativ byrde og dermed begået en åbenbar fejl og vedtaget en foranstaltning, der ikke står i rimeligt forhold til det forfulgte formål.
                           
                        
                              1.3
                           
                           
                              
                                 Princippet om god lovgivning, idet EU-institutionerne var forpligtede til at gennemføre en konsekvensanalyse af de anfægtede bestemmelser eller til at begrunde, hvorfor en sådan analyse ikke var nødvendig.
                           
                        
            
                  2.
               
               
                  
                     Artikel 1, nr. 6, litra d), i forordning 2020/1054, der fastsætter en forpligtelse for transportvirksomheder til at sikre, at deres førere vender tilbage til deres bopæl eller til virksomheden hver fjerde uge, er i strid med:
                  
                  
                              2.1
                           
                           
                              
                                 Artikel 45 TEUF, idet en forpligtelse for førere til at vende tilbage til deres bopæl eller til virksomheden, som ikke giver disse førere mulighed for selv at vælge, hvor de ønsker at afholde deres hviletid, tilsidesætter deres ret til fri bevægelighed som arbejdstagere.
                           
                        
                              2.2
                           
                           
                              
                                 Artikel 26 TEUF og det generelle princip om forbud mod forskelsbehandling, idet den anfægtede bestemmelse begrænser arbejdskraftens frie bevægelighed og medfører forskelsbehandling af de arbejdstagere, der er ansat i transportvirksomheder i perifert beliggende medlemsstater, ved at kræve, at disse arbejdstagere skal vende tilbage til deres bopæl eller til virksomheden for at hvile sig, hvilket indebærer, at de er nødt til at tilbagelægge store afstande og spilder væsentlig mere tid end førere, der er ansat i transportvirksomheder i medlemsstater, som er beliggende i og tæt på centrum af Den Europæiske Union; ved gennemførelsen af bestemmelsen om arbejdstageres tilbagevenden stilles transportvirksomheder i perifert beliggende medlemsstater i en ringere situation end den situation, som de transportvirksomheder, der betjener det indre marked, befinder sig i.
                           
                        
                              2.3
                           
                           
                              
                                 Artikel 3, stk. 3, TEU, artikel 11 TEUF og 191 TEUF samt EU’s miljø- og klimaændringspolitik, idet kravet om, at førerne skal vende tilbage hver fjerde uge, vil medføre en kunstig stigning i trafikken på vejene i Den Europæiske Union og i antallet af førere, der vender tilbage med påhængsvogne uden last, i antallet af gennemførte transporter, i mængden af brændstof, der forbruges, og i CO2-udledninger til miljøet.
                           
                        
                              2.4
                           
                           
                              
                                 Proportionalitetsprincippet, idet det obligatoriske krav om, at førerne regelmæssigt skal vende tilbage, der er fastsat i denne bestemmelse, udgør en foranstaltning, som er åbenbart uforholdsmæssig og uegnet i forhold til det erklærede mål om at forbedre de forhold, hvorunder arbejdstagere kan hvile sig.
                           
                        
            
                  3.
               
               
                  
                     Artikel 3 i forordning 2020/1054, der fastsætter datoen for, hvornår denne forordning træder i kraft (den 20.8.2020), uden at foreskrive en overgangsperiode, navnlig henset til, at der består en forpligtelse til øjeblikkeligt at anvende (i) de ændringer, der foretages af artikel 8, stk. 8, i forordning nr. 561/2006, som forbyder, at hviletiden kan afholdes i køretøjets førerhus, og (ii) de ændringer, der foretages af artikel 8, stk. 8a, i forordning nr. 561/2006, der vedrører forpligtelsen til at sikre, at førerne vender tilbage til deres bopæl hver fjerde uge, er i strid med:
                  
                  
                              3.1
                           
                           
                              
                                 Proportionalitetsprincippet, idet EU-institutionerne ved at fastsætte ikrafttrædelsesfristen til 20 dage (i) ikke har taget hensyn til den omstændighed, at medlemsstaterne og transportørerne af objektive grunde og som følge af, at der ikke er fastsat en overgangsperiode, ikke har mulighed for at tilpasse sig disse de ændrede forpligtelser, og (ii) ikke på nogen måde har fremført argumenter, der kan begrunde, at det haster med at sikre ikrafttrædelsen af disse nye forpligtelser.
                           
                        
                              3.2
                           
                           
                              
                                 Begrundelsespligten i artikel 296 TEUF, idet EU-institutionerne i forbindelse med behandlingen af forslaget som følge af konsekvensanalysen og andre kilder var vidende om, (i) at forbuddet mod at overnatte i førerhuset i de pågældende perioder i praksis vil være umuligt at håndhæve i de fleste medlemsstater (på grund af det utilstrækkelige udbud af alternative indkvarteringsmuligheder) og for transportvirksomhederne, (ii) at forpligtelsen til at sikre, at førerne vender tilbage til deres bopæl eller til virksomheden, vil give anledning til betydelige vanskeligheder, idet reglerne om gennemførelse af denne forpligtelse ikke er klare, hvilket indebærer, at EU-institutionerne var forpligtede til at fremføre argumenter, der forklarer, hvorfor der ikke er indført en overgangsperiode, eller hvorfor denne lovgivnings ikrafttrædelsestidspunkt ikke kan udskydes.
                           
                        
                              3.3
                           
                           
                              
                                 Princippet om loyalt samarbejde, idet EU-institutionerne ikke blot har undladt på nogen måde at begrunde nødvendigheden af at sikre den øjeblikkelige ikrafttrædelse af forbuddet mod at overnatte i køretøjets førerhus i de pågældende perioder og af forpligtelsen til at sikre, at førerne vender tilbage til deres bopæl, men heller ikke har taget hensyn til de data, som medlemsstater og berørte parter har fremført med hensyn til objektive forhindringer og nødvendigheden af at indføre en overgangsperiode, som vil gøre det muligt at forberede sig på de ændrede regler.
                           
                        
            
         (1)  Europa-Parlamentets og Rådets direktiv (EU) 2020/1057 af 15.7.2020 om fastsættelse af særlige regler med hensyn til direktiv 96/71/EF og direktiv 2014/67/EU om udstationering af førere i vejtransportsektoren og om ændring af direktiv 2006/22/EF, for så vidt angår håndhævelseskravene, og af forordning (EU) nr. 1024/2012 (EUT 2020, L 249, s. 49).
      
         (2)  Europa-Parlamentets og Rådets forordning (EU) 2020/1054 af 15.7.2020 om ændring af forordning (EF) nr. 561/2006, for så vidt angår minimumskravene for maksimal daglig og ugentlig køretid, minimumspauser samt daglig og ugentlig hviletid, og forordning (EU) nr. 165/2014, for så vidt angår lokalisering ved hjælp af takografer (EUT 2020, L 249, s. 1).